16.3.2023
FI
Euroopan unionin virallinen lehti
C 100/93
5.3 ETSK korostaa, että on tärkeää rahoittaa kokeilu- ja testausinfrastruktuuria start-up-yritysten auttamiseksi kehittämään teknologioitaan sekä laboratorioiden ja kaupallisten sovellusten välisen kuilun umpeen kuromiseksi.
Komitea pitääkin myönteisenä, että valtiontukia koskevan yleisen ryhmäpoikkeusasetuksen tarkistusluonnokseen on lisätty uutena käsitteenä ”testaus- ja kokeiluinfrastruktuurit”.
Erityisen tärkeää olisi erottaa testaus- ja kokeiluinfrastruktuurien käsite yleisesti teknologiainfrastruktuureiksi kutsutuista perusrakenteista.
Tällaisia infrastruktuureja erottava osatekijä voisi olla pääasiallisesti taloudellinen käyttötarkoitus.
Lisäksi olisi yhdenmukaistettava sekä testaus- ja kokeiluinfrastruktuuria että teknologiainfrastruktuuria koskevat ilmoituskynnysarvot 21 miljoonaan euroon ja luotava sellaisia yrityksiä suosiva järjestelmä, jotka osallistuvat vähintään 5 prosentin osuudella testaus- ja kokeiluinfrastruktuurin investointikustannuksiin.
5.4 ETSK suhtautuu myönteisesti myös julkisia hankintoja koskevaan aloitteeseen.
Komitea kehottaa harkitsemaan tässä yhteydessä mahdollisuutta ottaa käyttöön mekanismi, jolla varmistetaan ainakin yhden start-up-yrityksen osallistuminen innovatiivisiin hankintoihin.
5.5 ETSK korostaa, että tutkimuksen jatkuvan kehityksen varmistamiseksi on tärkeää soveltaa start-up-yritysten keksintöihin vankkaa teollis- ja tekijänoikeusjärjestelmää.
Jos liikekumppanit vaativat yksinoikeutta tieteellisiin tuloksiin varhaisessa vaiheessa (mikä edellyttää yksinoikeutta tieteellisten laboratorioiden tukemiseen ja yhteistyöhön niiden kanssa), vaarana on, etteivät tieteelliset laboratoriot kehittele tällaisia tuloksia pidemmälle, koska ne eivät ole enää taloudellisesti kiinnostavia.
6.
Lippulaiva-ala: Innovoinnin nopeuttaminen ja vahvistaminen Euroopan innovaatioekosysteemeissä kaikkialla EU:ssa ja innovaatiokuilujen poistaminen 6.1 ETSK kehottaa komissiota edistämään investointien alueidenvälisyyttä ja pitää erityisen ilahduttavana, että tarkoituksena on asettaa etusijalle muutamia EU:n keskeisiin prioriteetteihin (kuten kestävyyteen) liittyviä alueidenvälisiä innovaatiohankkeita ja osallistaa niihin innovatiivisuudeltaan erilaisia alueita.
6.2 ETSK korostaa, että innovointi perustuu koko tutkimus- ja tuotekehitysketjuun.
Se ulottuu uteliaisuuteen perustuvasta tutkimuksesta soveltavaan tutkimukseen ja kehittämiseen sekä koulutukseen ja on riippuvainen valmiuksista ja resursseista, joita poliittisessa, kulttuurisessa ja sosioekonomisessa järjestelmässä on tarjolla innovaatioiden käyttöön­ ottoon.
ETSK painottaa tässä yhteydessä, että systemaattisen innovoinnin varmistamiseksi ja uusien sovellusideoiden kehittämiseksi julkista tukea olisi ohjattava myös korkea-asteen koulutuksen – mukaan lukien ammatillinen koulutus, joka on keskeistä innovoinnin vauhdittamiseksi – ja innovaatiolaboratorioiden hyväksi eikä ainoastaan sellaisiin hankkeisiin, jotka ovat jo saavuttaneet kaupallistamisvaiheen.
Komissio voi pyrkiä tähän tavoitteeseen pilottitoimijoiksi nimettävien korkeakoulujen avulla.
6.3 ETSK pitää niin ikään myönteisenä, että komissio tukee jäsenvaltioita rajatylittävien Euroopan yhteistä etua koskevien tärkeiden hankkeiden kehittämisessä, ja korostaa, että on tärkeää tukea myös tutkimusvaihetta, sillä innovointi on paikallinen prosessi, jota olisi edistettävä alusta alkaen suunnaten toimet alhaalta ylöspäin.
Tähän kehotetaan myös Euroopan tulevaisuutta käsittelevässä loppuraportissa (ehdotukset 12 ja 35).
Olisi siis rahoitettava sekä tutkimustoimintaa että tutkijoiden ammatillista kehitystä, ja julkista tukea saaneiden tutkimusten tulosten olisi oltava innovoijien käytettävissä jatkokehittämistä varten, mahdollisesti Innospace-alustan kautta.
6.4 ETSK pitää myönteisenä, että on julkaistu ohjeasiakirja, joka auttaa asianomaisia viranomaisia valitsemaan sopivimman EU:n toimintapoliittisen ohjelman.
Komitea korostaa myös sen merkitystä, ettei ohjelmia suunnitella lokeroidusti vaan että niiden täydentävyys otetaan huomioon ja niitä sovelletaan laaja-alaisesti, mikäli mahdollista.
7.
Lippulaiva-ala: Syväteknologian osaajien vaaliminen, houkutteleminen ja heidän pysyvyytensä varmistaminen 7.1 ETSK suhtautuu myönteisesti tähän aloitteeseen, jonka puitteissa pyritään lisäämään mahdollisuuksia ja saattamaan yhteen työnantajia ja osaajia kaikkialta Euroopasta.
7.2 ETSK kannattaa erityisesti ajatusta osakeoptioiden suotuisamman verokohtelun mahdollisuuksien arvioimisesta Euroopan unionissa.
7.3 ETSK kehottaa komissiota ottamaan huomioon maasta toiseen liikkuvien osaajien verotustilanteen, jotta se ei rajoittaisi tällaisten henkilöiden vapaata liikkuvuutta.
7.4
ETSK kehottaa komissiota koordinoimaan osaajien tukemiseen tähtääviä kansallisia aloitteita.